**Kvalita dobrovoľníckej práce sa mení**

Tlačová správa, 3.8.2016

**Platforma dobrovoľníckych centier a organizácií (PDCO) už 5 rokov vytvára na Slovensku lepšie podmienky pre dobrovoľníctvo. Pomáha mimovládnym neziskovým organizáciám kvalitne pracovať s dobrovoľníkmi, verejnosti prináša informácie o dobrovoľníckych príležitostiach v regiónoch, usiluje sa o zapojenie ľudí so znevýhodnením do dobrovoľníckej činnosti. Slovensku tak tvorí doposiaľ nevyčísliteľnú hodnotu dobrovoľníctva na Slovensku.**

Od svojho vzniku v auguste 2011 PDCO aktívne pracovala na vzniku Zákona o dobrovoľníctve. Neskôr vypracovala systém [Štandardov kvality manažmentu dobrovoľníkov a dobrovoľníčok](http://dobrovolnickecentra.sk/standardy-kvality), v rámci ktorého organizácie môžu získať značku kvality práce s dobrovoľníkmi. Zároveň vytvorila online nástroj [D-zručnosti pre zamestnanie](http://dzrucnosti.dobrovolnickecentra.sk/), vďaka ktorému dobrovoľníci a dobrovoľníčky pomenujú, zaznamenajú a preukážu svoje kompetencie, ktoré počas dobrovoľníckej činnosti získali alebo si rozvinuli. S cieľom zvyšovať kvalitu dobrovoľníckej práce organizuje PDCO niekoľkokrát ročne akreditované kurzy [Manažmentu dobrovoľníkov a dobrovoľníčok,](http://dobrovolnickecentra.sk/manazmentdobrovolnikov) na ktorých mimovládne a verejné organizácie učí, ako dobrovoľníkov hľadať, vyberať, motivovať a hodnotiť. „*Za uplynulých päť rokov sme vyškolili viac ako 170 koordinátorov a koordinátoriek dobrovoľníkov*“, informovala Alžbeta Frimmerová, prezidentka PDCO.

Vďaka intenzívnej práci presadil tím PDCO pracovnú pozíciu [Koordinátor dobrovoľníkov do Národnej sústavy povolaní](http://www.sustavapovolani.sk/karta_zamestnania-496104). Zároveň podporil vznik a fungovanie [dobrovoľníckych centier](http://dobrovolnickecentra.sk/clanok-0-88/1513-Zakladanie-dobrovolnickych-centier.html) vo všetkých ôsmich najväčších mestách na Slovensku. „*Vidíme niekoľko medzier, ktoré by sme chceli naplniť v spolupráci so štátom. Už niekoľko rokov komunikujeme o nutnosti zavedenia výchovy k dobrovoľníctvu na všetkých stupňoch škôl. Napriek existujúcej medzinárodnej metodike merania dobrovoľníctva Slovensku chýba pravidelný štatistický výpočet dobrovoľníkov a ekonomickej hodnote ich práce, ktorá v mnohých krajinách tvorí až 8% HDP“,* dopĺňa Frimmerová. PDCO plánuje v nasledujúcom období otvoriť diskusiu aj o novelizácii Zákona o dobrovoľníctve, ktorý je podľa skúseností mimovládnych organizácií v jeho súčasnej podobe často zneužívaný.

Poslaním Platformy dobrovoľníckych centier a organizácií je podporovať vytváranie priaznivého prostredia pre rozvoj dobrovoľníctva. Presadzuje vznik dobrovoľníckych centier a finančnú podporu dobrovoľníctva, ovplyvňuje legislatívu dobrovoľníctva, podporuje vznik a rozvoj pracovnej pozície koordinátorov dobrovoľníkov a presadzuje dobrovoľníctvo ako nástroj vzdelávania, profesionálneho rastu a prípravy pre pracovný trh.

Viac informácií na [www.dobrovolnickecentra.sk](http://www.dobrovolnickecentra.sk)

Kontaktná osoba: Mgr. Alžbeta Frimmerová, prezidentka PDCO

Telefón: +421 904 368 693

Email: frimmerova(at)dobrovolnickecentra.sk